M̀fəfə́g mīníngá ó ngálóŋ ndá dzīē, akúd mīníngá á nə dzɔ dzǎm búg ai mɔ́ móé. 2Ényɔ́ ā wulu á tə́tə̄lə́ a mbáda Ǹtondôbə, ényɔ́ a wulu á mīńkɔ̄d a byandi nyé. 3Məbún mákwī ânyu ákúd mod, hədá ǹkɔ́bɔ̄ mim̀fəfə́g wâbaala bɔ́. 4Nyag mɔ́mɔ, bibəg hə bilɔ́g bilɔ́g, dzam dá miǹgungúl mí nyag myávə̄ ábuí akúmá. 5M̀faŋ m̀bɔɔlɔ eki tə kǎd miǹnǎl, mvomvól m̀bɔɔlɔ miǹnǎl ânyu á túd. 6Tɔ ǹkángā ńsísīm wádzə̄ŋ fəg, təge fɔ́ɔ́ dzɔ bi; dzam dá m̀fəfə́g wávōlo bǐg mam. 7Túbú ókūkǔd mod ! Ebúg ḿfí yákūkwi nyé ânyu. 8Nə́ bod bə́ yəm ású dzé ā bɔ anə́ ā bɔ, ńgɔ̄ ó nə́ fəg é bod bə́ nə́ ókālá, ábɔ ábé á məsoé dzam dá o dugu bod nâ wabɔ ḿbəŋ lə́ nə akúd ébá nə́ nə́ təg ai fəg. 9Məkúd mâbyandi evǔs; hədá mvam Zambá e nə ású é bod bə́ nə́ tə́tə̄lə́. 10Ǹnə́m wâyəm miǹtyé míé, ǹnə́ŋ á sə̄ kig dzǎm nɔ̌ŋ ngab á miǹtag míé. 11Ndá bəbə̂ bə́ bod yayi tsamban ábōg ebə̌m mim̀bəmbə mí bod yáyi búguban. 12Mod ziŋ a tsog nâ zěn dzíé e nə tə́tə̄lə́, ákə̄ kwí ndə e nə zěn awú.